(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 2

L-Erbgħa, 8 ta' Ottubru, 2008

Stampat fl-Uffiċċju ta' l-Iskrivan

Prezz €2.50

IL-ĦDAX-IL PARLAMENT

Laqgħa Nru. 2

L-Erbgħa, 8 ta' Ottubru, 2008

Il-Kumitat iltaqa' fil-Palazz, il-Belt Valletta, fis-7.04 p.m.

THE CHAIRMAN (Onor. Edwin Vassallo): Qabel ma ngħid it-talba, nixtieq li niftakru fil-ħteġijiet ta' wieħed mill-kollegi tagħna u li hu wkoll membru f'dan il-kumitat.

Bħalissa l-Onor.

Dr. Karl Chircop qiegħed għall-kura intensiva, u l-ideja tiegħi hi li t-talba tal-ftuħ tal-Kumitat noffriha għalih.

Nixtieq li kull wieħed u waħda minnha, skont il-konvinzjonijiet tiegħu, jitlob lil Alla biex jgħinu.

L-Onor.

MICHAEL FARRUGIA: Jien min-naħa tal-Oppożizzjoni nissekonda l-proposta li għamel l-Onor.

Karl huwa kollega u ħabib li ħdimna ħafna flimkien anke f'dan il-Kumitat dwar l-Affarijiet Soċjali mhux biss f'din il-leġislatura imma anke fil-leġislaturi ta' qabel.

Għadu għaddej minn problemi li wieħed jista' jgħid li se jieħdu ħafna fit-tul.

Naħseb li għad baqagħlu bżonn ta' ħafna kura u ta' ħafna talb.

Naħseb li t-talba tal-lum għandha tkun waħda minn diversi talbiet li fil-fatt għandu bżonn il-kollega tagħna.

U għalhekk jien nissekonda s-suġġeriment ta' l-Onor.

Edwin Vassallo biex it-talba noffruha għal-Onor.

Karl Chircop biex il-Bambin jgħinu.

Grazzi.

Il-President tal-Kumitat qal it-talba u offriha għall-fejqan ta' l-Onor Karl Chircop, membru ta' l-istess Kumitat.

THE CHAIRMAN: Nixtieq nintroduċi lill-Onor.

Anthony Zammit li ġie magħżul min-naħa tal-Oppożizzjoni biex ikun sostitut sakemm l-Onor.

Karl Chircop ikun indispost.

Ngħaddi issa għall-korrispondenza.

Għandna ittra mibgħuta mill-Ministru John Dalli dwar in-National Strategic Report on Social Protection and Social Inclusion mill-2008 għall-2010.

Aħna bħala Kumitat dwar l-Affarijiet Soċjali qed niġu mitlubin nagħtu l-kummenti tagħna għal dan ir-rapport sa nhar il-Ġimgħa 17 ta' Ottubru.

Jien se nitlob biex id-data tas-17 ta' Ottubru tiġi estiża fid-dawl li din l-ittra ġiet mibgħutha lilna fit-2 ta' Ottubru u rċevejniha l-bieraħ.

Bil-permess tagħkom jien kont qed naħseb li minflok ma nagħtikom ir-rapport - li huwa ftit oħxon biex taqrawh - u tagħtuni r-rendikont tagħkom, nagħmlu laqgħa tal-Kumitat ma' l-esperti fi ħdan il-Ministeru tal-Politika Soċjali li ħadmu fuq dan ir-rapport.

Huma jkunu jistgħu jagħtuna presentation u anke jagħtuna comparative report bejn dan ir-rapport u l-aħħar wieħed.

Għaldaqstant ikollna wkoll diskussjoni fuq dan ir-rapport hawnhekk bejnietna.

Dejjem jekk intkom tagħtuni l-permess biex nagħmel din il-laqgħa.

Nerġa' nitkellem magħkom biex insibu l-ġurnata mill-iktar imminenti.

MICHAEL FARRUGIA: Min-naħa tiegħi ma nsib l-ebda oġġezzjoni li jkun hemm din il-preżentazzjoni.

Naħseb li r-rapport huwa importanti li jkun qiegħed f'idejna.

Jekk ir-rapport huwa oħxon nagħmel bedtime reading, issa forsi jaqbadni n-nagħas jew inkella jħallini mqajjem, jiddependi x'ikun fih.

Imma naħseb huwa importanti li jkun hemm ir-rapport kif ukoll anke jkun hemm il-presentation li għandu jkun hemm.

THE CHAIRMAN: Ir-rapport se nippruvaw nagħmlu ħilitna kollha biex kemm jista' jkun malajr ikun f'idejkhom.

Dokument ieħor li ġie mqiegħed fuq il-Mejda tal-Kamra huwa dokument li tpoġġa mill-Kummissarju għat-Tfal li ovvjament naħseb intkom diġà għandkom kopja tiegħu.

Min m'għandux kopja, bħala membri ta' dan il-kumitat jien hawnhekk ġibt xi kopji biex teħduhom.

Nhar it-Tnejn, fuq l-aġenda tagħna għandna laqgħa mal-Kummissarju għat-Tfal li se tiġi tkellimna fuq il-ħidma tagħha, imma jien għamiltilha rakkomandazzjoni.

Nhar it-Tnejn dan ir-rapport se nieħdu taken as read, allura nagħmel premura biex intom bħala membri ta' dan il-kumitat taqrawh.

Lill-Kummissarju għat-Tfal għidtilha biex minflok tkompli ma' dan ir-rapport u tgħidilna x'fih, tiġi b'preżentazzjoni ta' x'pendenzi qed iħalli warajh dan ir-rapport.

U allura d-diskussjoni mal-Kummissarju għat-Tfal tkun iktar - biex ngħid hekk - politikament kredibbli u allura jistgħu joħorġu riżultati aħjar.

Nitlob permess lill-Kumitat sabiex nippermettu lill-membri tal-istampa jkunu preżenti għal din is-session skont il-proċeduri.

M'hemmx oġġezzjoni.

Nistieden lill-membri tal-istampa biex ikunu preżenti u jsegwu l-laqgħa tal-lum.

Preżentazzjoni tal-Pjan ta' Ħidma tal-Kumitat Permanenti dwar l-Affarijiet Soċjali lil NGOs, esperti fil-Qasam tal-Familja u rappreżentanti mill-Ministeri

Għaldaqstant immorru mill-ewwel għas-suġġett li għandna llum.

Il-preżentazzjoni tal-Pjan ta' Ħidma tal-Kumitat Permanenti dwar l-Affarijiet Soċjali lill-NGOs, l-esperti fil-qasam tal-familja, rappreżentanti mill-ministeri u wkoll rappreżentanti u esperti li aħna ħsibna li jistgħu jkunu importanti li nitkellmu magħhom fil-qadi ta' dmirijietna.

Ħbieb tiegħi, intom ġejtu mogħtija kopja tar-Rapport in full, però tistgħu ssegwu wkoll permezz ta' Power Point presentation - li anke ġejtu mogħtija kopja tagħha - bħala sintesi tal-Pjan ta' Ħidma.

M'iniex se nieħu fit-tul biex imbagħad wara nisimgħu s-suġġerimenti u l-kummenti tagħkom biex tgħinuna fil-ħidma tagħna biex din tkun, mhux biss iktar faċli, imma iktar effettiva.

Għaldaqstant nistidinkom biex issegwu x'inhuma l-objettivi ta' dan il-kumitat – li ntlaħħqu bi qbil bejnietna lkoll bħala membri -u anke x'se jkunu l-prijoritajiet li aħna qegħdin nagħżlu.

Il-mission statement tagħna tgħid:

"Filwaqt li nirrispettaw bi sħiħ l-Ordnijiet tal-Kamra tad-Deputati ser nkunu ta' sostenn lill-entitajiet kollha li jiddeterminaw il-politika soċjali f'pajjiżna, permezz ta' diskussjoni u tfassil ta' dokumenti li jirrisponsabbilizzaw favur it-titjieb tal-kwalità tal-ħajja tas-soċjetà Maltija kollha."

Il-missjoni tal-kumitat hi li noffru l-impenn tagħna għall-ħidma mitluba mill-Kamra tad-Deputati fuq temi relatati mal-politika soċjali.

Smajtuni per eżempju nirrelata kif il-Kumitat irċieva stedina minn Ministeru partikolari biex nirraportaw fuq rapport li għadu kemm ħareġ.

Se nkunu wkoll ta' sostenn għal diversi Ministeri, għaqdiet mhux governattivi - li huma intom - u entitajiet soċjali oħra li jidditerminaw l-iżvilupp tal-politika soċjali lokali u li jitolbu s-servizzi tagħna.

Nikkollaboraw ma' akkademiċi u esperti fis-suġġett partikolari msemmija fil-Pjan ta' Ħidma kif se naraw minn hawn u ftit ieħor.

U nitfgħu dawl fuq kif il-politika soċjali tista' tibqa' tiggarantixxi kwalità ta' ħajja tajba lis-soċjetà Maltija kollha.

Għaldaqstant ħejjejna pjan ta' ħidma li jinkludi lista komprensiva ta' temi attwali fl-oqsma tal-politika soċjali f'pajjiżna.

L-objettivi tal-ħidma ta' dan il-kumitat tirrifletti l-aspirazzjonijiet, it-tamiet, il-bżonnijiet u l-weġgħat tas-soċjetà Maltija.

Se ssir evalwazzjoni kontinwa ta' kif il-politika soċjali qed tirrispondi għall-iżviluppi, għall-ħteġijiet u għall-għażliet tas-soċjetà Maltija lejn għajxien ta' kwalità aħjar.

Minkejja li kull diskussjoni fil-politika soċjali tkun imqanqla minn ideoloġiji, valuri politiċi u morali individwali, se nżommu l-ġid soċjali u l-bniedem fiċ-ċentru u f'kull raġuni ta' diskussjoni.

B'hekk innaqqsu kemm jista' jkun l-aljenazzjoni li l-ħajja moderna tal-lum tista' ġġib magħha.

Kull diskussjoni se tixhed li bħala politiċi, l-objettiv primarju tagħna hu li nkomplu nsaħħu d-dinjità tal-bniedem u nressquh aktar lejn il-milja tad-dinjità tiegħu.

Għalhekk nixtieq li dak kollu li jtappan id-dinjità tal-bniedem, kull politiku jrid iħoss li qed imur kontra l-interess tas-soċjetà tagħna wkoll.

Bħala objettivi tal-ħidma tiegħu, l-kumitat irid ikollu l-kapaċità li jisma' l-ħteġijiet u l-esperjenzi ta' kulħadd.

U għalhekk se jkun aċċessibbli u disponibbli għas-soċjetà Maltija, permezz ta' pjan ta' laqgħat ta' djalogu maħsub apposta sabiex iqarreb lill-membri politiċi ta' din il-kamra lejn ir-realtà tas-soċjetà tagħna.

Dan se jgħin biex f'pajjiżna, nagħmlu l-aħjar li nistgħu sabiex il-politika tkun eqreb u jimpurtha aktar dejjem min-nies.

Permezz ta' konsultazzjoni wiesa', l-kumitat irid ikun disponibbli sabiex jaħdem ma' diversi esperti u akkademiċi, awtoritajiet u dipartimenti tal-gvern, u organizzazzjonijiet mhux governattivi, u li jikkontribwixxu direttament għall-ġid soċjali f'pajjiżna.

Madanakollu, l-kumitat irid jisma' wkoll lil dawk il-persuni li jagħmlu użu mis-servizzi u l-benefiċċji soċjali.

Dan id-djalogu irid isir kemm ma' min joffri, kif ukoll ma' min jirċievi s-servizz jew il-benefiċċju f'xi qasam tal-politika soċjali.

Jekk niġi mistoqsi x'inhu l-messaġġ primarju li nixtieq li ngħaddi f'din il-laqgħa tagħna magħkom illum, huwa proprju l-messaġġ li għadni kemm għaddejt.

Aħna qegħdin nagħmlulkom stedina - speċjalment intom l-NGOs u għaqdiet oħra li tirrappreżentaw il-qasam soċjali f'dan il-pajjiż.

Aħna disponibbli li niddiskutu dak li intom taħsbu hu ta' ħtieġa li jiġi diskuss.

Ovvjament nixtiequ li nsibu spazju li niddiskutu ħafna affarijiet, però lesti li nkunu ta' għajnuna.

Ma rridux inkunu ta' dupplikazzjoni tal-ħidma tagħkom, iżda rridu naħdmu biex inġibukom iktar flimkien ħalli f'dan il-pajjiż ikun hawn sinerġija ta' efforts tajbin li diġà għandna ħafna minnhom.

Għalhekk is-soċjetà tieħu dak li l-iktar tista' tieħu.

Tfassil ta' Rapporti

Il-Kumitat ma jistax jieħu deċiżjonijiet eżekuttivi, però nifhmu li għandna rwol li jista' jirresponsabilizza u jissensibilizza.

Dan se nagħmluh permezz ta' tfassil ta' rapporti li jistgħu jwasslu għal aktar għarfien ta' din ir-responsabbiltà.

B'sinerġija ma' kulħadd, ser nħejju rapporti inklussivi li jixhdu l-fatti kollha li nkunu ltqajna magħhom.

Ir-rapporti se jkun fihom ukoll il-ħsebijiet ta' kull Membru li huwa f'dan il-kumitat.

Mhux se jkollna rapporti tal-maġġoranza li teskludi x'inhi tgħid il-minoranza, imma se jkollna rapporti li jixhdu anke jekk ikun hemm wieħed li jaħsibha totalment differenti mill-bqija tal-kumitat.

Għax la aħna m'aħniex eżekuttivi, tajjeb li r-rapport ikun jixhed il-veduti u l-opinjonijiet kollha tal-membri ta' dan il-Kumitat.

Din il-konvinzjoni għandha tixprunana sabiex b'kollaborazzjoni ma' esperti, tekniċi u akkademiċi nippreparaw rapporti li jkunu bbażati fuq l-evidenza u r-riċerka diġà approvata.

Għal dan il-għan il-Kumitat ser iżomm kuntatt regolari ma' dawn il-professjonisti, ġejjin kemm mill-kamp akkademiku u kemm minn dak eżekuttiv, ħalli dawn ir-rapporti jkunu tassew kompleti u nklussivi.

Għalkemm ir-rapporti jiġu fformulati bl-għajnuna ta' dawn il-professjonisti m'għandu fl-ebda ħin jitqies li dawn jeżawrixxu s-suġġett.

Għaldaqstant ir-riċerka u l-evalwazzjoni personali ta' kull politiku se tkun dejjem irrakomandata.

Il-proċeduri ta' kif se jiġu mressqa s-suġġetti għad-diskussjoni.

Filwaqt li qed nuru x'inhuma t-temi kollha li għandna għad-diskussjoni elenkati aktar 'il quddiem, qed inħajjarkom sabiex tkunu minn ta' quddiem sabiex intom jew tressqu s-suġġett għad-dibattitu jew inkella tipparteċipaw b'mod attiv fid-diskussjonijiet pubbliċi tal-kumitat.

Evidentement kull tema proposta trid tkun approvata mill-membri.

Qabel ma bdejna l-laqgħa rajtuni x'għamilt.

Meta nirċievi stedina, jien nitlob l-approvazzjoni ta' sħabi biex effettivament ikollna laqgħa fuq dak ir-rapport partikolari.

Jekk xi ħadd minkom jibgħat stedina, fl-ewwel laqgħa wara li nkun irċevejt dik l-istedina, din tinqara mal-korrispondenza.

Jekk ikun hemm talba li ssir laqgħa, jien effettivament nipprova niltaqa' magħkom qabel il-laqgħa tal-Kumitat – fil-fatt m'hu se ssir l-ebda laqgħa li jien ma nkunx iltqajt f'laqgħa primarja ma' dak li jkun - u wara li nkun iddiskutejt ma' min ikun bagħtli dik l-ittra ta' stedina, nitlob lill-membri jekk jagħtunix il-permess biex ssir laqgħa tal-Kumitat u ssir diskussjoni ma' min ikun, NGO jew Dipartiment jew Ministeru.

Is-suġġetti għad-diskussjoni jistgħu jiġu mressqa bil-miktub liċ-chairperson mill-membri parlamentari fi ħdan il-kumitat dwar l-affarijiet soċjali - allura tajjeb li bħala NGOs anke tkellmu lill-membri ta' dan il-kumitat biex ikollkom iktar min jimbotta fil-lobbying tagħkom biex it-tema tad-diskussjoni tagħkom tiġi aċċettata - mill-ministri jew segretarji parlamentari, mill-membri parlamentari kollha, l-kumitat għall-affarijiet barranin u Ewropew, is-soċjetà Ċivili u l-għaqdiet mhux governattivi.

Temi proposti għad-diskussjoni

Bħala kumitat qbilna li nagħtu prijorità lil dawn is-suġġetti fid-diskussjoni tagħna, kif inhuma mniżżla f'dan ir-rapport ta' ħidma: il-Familja; it-Tfal, l-Adoloxxenti u ż-Żgħażagħ; l-Ugwaljanza; l-Anzjani; l-Persuna b'Diżabilità; l-Edukazzjoni u t-Taħriġ; il-Valuri; s-Saħħa; l-Immigrazzjoni Irregolari u r-Refuġjati; l-Ambjent; ix-Xogħol, Ekonomija u l-ħolqien tal-impjiegi u l-ekonomija tal-Għerf – riċerka, Żvilupp u Innovazzjoni.

Ġie maqbul li bħala l-ewwel suġġett għad-diskussjoni ikun il-familja.

Jekk inħarsu lejn il-familja b'sinerġija ma' dawk l-għaqdiet kollha nvoluti fil-qasam tal-familja, se niddiskutu dawn it-temi li qed inressqu, u li ngħataw l-approvazzjoni ta' sħabi.

Il-ħsieb tiegħi hu li ġaladarba niddiskutu dawn it-temi, se jkollna l-aħjar għarfien tekniku, soċjali, u politiku ta' x'inhi r-realtà u l-futur tal-familja Maltija.

Għal kull suġġett se jkollna laqgħa partikolari u se nibdew biex niddiskutu x'inhu l-effett tal-media fuq il-familja.

Imbagħad inkomplu b'dawn it-temi li ġejjin: X'qed jgħaqqad u x'qed jifred lill-familja Maltija?

X'inhu l-effett tas-separazzjoni kif ukoll tad-divorzju (dawk li għandhom) fuq il-koppja nnifisha u t-tfal?

Kemm qed toħroġ l-importanza tal-preżenza tal-missier fil-familja - l-aktar meta l-omm tkun qed trabbi lit-tfal waħedha minħabba separazzjoni?

X'qed ikun l-effett tal-vjolenza domestika fuq it-tfal u l-ġenituri?

X'servizzi u għajnuna jeżistu lill-familji bi problemi msemmija hawn fuq?

X'servizzi u għajnuna jeżistu lill-familji li jkollhom persuni jew tfal b'diżabilità fiżika u mentali?

X'inhu l-effett ta' ċertu stil ta' ħajja ħażina fuq il-familja, bħax-xorb, logħob ta' l-azzard u vizzji oħra?

Kif inhi r-relazzjoni bejn il-ġenituri u t-tfal Maltin.

Is-soċjetà Maltija għandha kultura favur il-familja?

X'inhi r-realtà tal-qorti tal-familja?

Nistgħu nkejlu x'qed tiswa l-ispiża mill-finanzi pubbliċi f'għajnuniet soċjali li tgħin lill-familja f'pajjiżna?

X'inhi r-realtà tal-koppja bla tfal fis-soċjetà Maltija?

X'inhuma l-isfidi tal-lum u ta' għada għall-familja Maltija?

Qed insibu bilanċ bejn ix-xogħol u l-familja b'mod partikolari meta l-ġenituri jkunu t-tnejn jaħdmu?

X'effett qed ikollhom is-separazzjonijiet tal-familja fuq il-prestazzjoni tal-individwu fuq il-post tax-xogħol?

Kif il-liġi dwar ix-xogħol u dik dwar it-taxxi jistgħu jaġevolaw aħjar lill-familji u kif nistgħu nevitaw li t-tassazzjoni tkun soċjalment regressiva b'enfasi partikolari fuq il-kontijiet tad-dawl u l-ilma?

X'inhuma l-effetti u r-riżultati taċ-child care centres?

Kif id-dejn tad-djar qed jaffettwa l-għarajjes?

X'inhuma l-isfidi tal-ġenitur waħdu jew waħedha f'pajjiżna?

Ovvjament għal iktar dettall rigward il-ħidma tagħna, tistgħu ssegwu r-rapport ta' ħidma, fejn tistgħu taraw ukoll x'beħsiebna niddiskutu f'dak li hu immigrazzjoni, ambjent, xogħol, ekonomija, eċċ. Jiġifieri r-rapport li aħna tajnikom bħala business plan, huwa indikattiv, biex ngħidu hekk, u jagħti iktar ħjiel ta' x'se tkun il-ħidma ta' dan il-kumitat.

Bil-presentation li għadni kemm għamilt, tajt sintesi ta' dan ir-rapport.

Però l-ħin li fadal issa huwa għall-kummenti min-naħa tagħkom.

Wara dan kollu li għidt - ovvjament jekk hemm mistoqsijiet, inkunu nistgħu nirrisponduhom jien jew sħabi - taħsbu li aħna bħala Kumitat dwar l-Affarijiet Soċjali nistgħu nkunu ta' għajnuna għalikom?

Dan biex ovvjament aħna nkomplu intejbu l-ħidma tagħna, u nitgħallmu mingħandkom stess ir-realtà ta' madwarna kif nistgħu nkunu ta' għajnuna għalikom stess..

Qed nifhem li hawn roaming microphone.

Tajjeb li tkunu tafu li din is-seduta qed tkun irrekordjata bħas-seduti l-oħrajn tal-parlament, u min ikun irid jerġa' jisma' s-seduta jista' jidħol fil-website tal-parlament, fejn ukoll jista' jisma' s-seduti l-oħrajn tal-parlament.

(Interruzzjonijiet) Jekk jogħġobkom min se jitkellem, jagħti ismu u jgħid mil-liema assoċjazzjoni ġej.

JOE MIZZI (Moviment ta' Kana): Sur Chairman u għeżież membri tal-kumitat, huwa pjaċir kbir għalija - u naħseb anke għal dawn kollha li qegħdin hawnhekk u li jaħdmu fl-oqsma tal-familja - li ninnotaw li dan il-Kumitat tal-Kamra dwar l-Affarijiet Soċjali tal-Parlament qed jieħu b'interess l-issue tal-familja.

Tassew huwa ta' sodisfazzjon kbir għalija li nara li fost il-ħafna issues fuq l-aġenda, se jkunu diskussi t-tfal, persuni anzjani, l-ambjent, eċċ. li juri kemm tassew għandu verament għall-qalbu l-għożża u t-tisħiħ tal-familja Maltija.

U naħseb – kif diġà semmejt inti - huwa tajjeb li aħna bħala għaqdiet, NGOs, individwi, professjonisti, akkademiċi u nies minn kull qasam tal-ħajja nipparteċipaw f'fora u diskussjoni bħal ta' dan it-tip.

Għax naħseb bħala NGOs ma tantx ikollna ċans ta' dan it-tip li niltaqgħu u niddiskutu.

Jiġifieri l-ewwel punt tiegħi huwa prosit li aħna se ninġabru flimkien u jkollna ċans niddiskutu anke ċerti temi li huma hekk vitali, hekk essenzjali għas-soċjetà speċjalment f'dan iż-żmien ta' llum.

It-tieni nett nixtieq li ladarba qegħdin insemmu l-familja naħseb li waħda mill-concerns tiegħi hija r-riċerka.

Jekk ma niżbaljax inti fid-daħla tiegħek, Sur Chairperson, semmejt li se jintalbu xi papers - ikkorreġini jekk żbaljat.

Naħseb li llum il-ġurnata jkun tajjeb li f'pajjiżna verament ikollna riċerka sħiħa, riċerka adegwata, riċerka li tirrifletti l-istat veru tas-soċjetà u tal-familja Maltija.

Speċjalment preokkupanti ħafna għalija huwa meta xi kultant nisma' fuq il-media ċerti figuri ta' separazzjonijiet li jiġu mkabbra b'mod esaġerat iżjed milli huma.

U allura tajjeb li dan il-Kumitat dwar l-Affarijiet Soċjali tal-Kamra juża, biex ngħidu hekk, is-setgħat mogħtija lilu mill-Kamra biex ikun jista' jkollna verament riċerka vera li tista' tgħin biex inkunu nistgħu nagħmlu riflessjoni vera fuq il-familja Maltija, u dak kollu li qed jassedja u jattakka din is-soċjetà hekk vitali għalina.

Jien naħseb li dan il-Kumitat għandu sfida kbira, għax illum il-familja tinsab tassew mhedda.

Imma konvint li bil-kollaborazzjoni tagħna lkoll, aħna nistgħu verament inkomplu nsaħħu ż-żwieġ u l-familja għax dan kulħadd jaqbel fuqu, u dan li huwa ta' vera ġid għall-individwi, għall-familja u għal pajjiżna.

Grazzi.

IS-SUR FREDDIE BEZZINA (Kummissjoni Nazzjonali Persuni b'Diżabilità): Naħseb li kull min qiegħed hawnhekk, jaħseb f'suġġetti oħrajn li jistgħu jiġu proposti biex jiġu diskussi f'dan il-kumitat.

U allura b'ċertu kawtela se nagħmlu rakkomandazzjoni fuq żewġ temi li naħseb li t-tnejn huma importanti.

Waħda hija l-konvenzjoni ġdida tal-Ġnus Magħquda dwar id-drittijiet tal-persuni b'diżabilità li Malta qed taħseb biex tirratifika fiż-żmien li ġej.

Naħseb li dan il-Kumitat għandu wkoll jara kif din se tiġi ratifikata u eventwalment tiġi implimentata.

L-ewwel nett din il-konvenzjoni hija landmark kbira f'dan il-qasam u għalhekk nissuġġerixxi li dan il-kumitat jara jistax li fl-aġenda tiegħu jiddiskuti wkoll din il-konvenzjoni.

L-oħra hija topika wkoll.

Bħalissa l-Unjoni Ewropea qiegħda f'diskussjoni li tagħmel direttiva dwar l-ugwaljanza fl-oqsma kollha tal-minoranza, jiġifieri fis-sitt oqsma tal-minoranzi li jinkludi lill-persuni b'diżabilità, però jinkludu wkoll il-gender, l-issues ta' l-orjentazzjoni sesswali, ir-razza, etċ.

L-ewwel nett irridu naraw x'se tkun il-pożizzjoni tal-gvern tagħna vis-à-vis din id-direttiva.

Imma wkoll, l-opinjoni tiegħi hija li din żgur hi kwestjoni ta' meta u kif, u rridu naraw ukoll, kif Malta se tħejji ruħha biex dak li tkun fuq liġi - għax direttiva hija liġi ukoll - tiġi implimentata b'dawn l-oqsma kollha.

Grazzi ħafna.

THE CHAIRMAN: L-ewwel ħaġa, tajjeb tkunu tafu li wieħed mill-objettivi li dan il-kumitat għandu hu li meta dokumentazzjoni min-naħa ta' l-Unjoni Ewropea tgħaddi għand il-kumitat responsabbli – li huwa dak għall-Affarijiet Barranin - dan jista' jgħaddihom lilna.

Dik hija l-proċedura normali.

Però jekk inti taħseb - u għalhekk għamilna din il-laqgħa apposta biex nistiednu lilkom bħala NGOs - u tixtieq li tiġi tiddiskuti f'dan il-Parlament xi suġġett li huwa għal qalbek - għax din hija kamra tal-parlament Malti - intom stednuna u niddiskutuh.

Jiġifieri jekk inti tixtieq li niddiskutu din il-konvenzjoni tal-Ġnus Magħquda għamlilna proposta.

Dan qabel ma niddiskutu l-issue tal-persuni b'diżabilità kif għandna fir-rapport tagħna u forsi jgħaddu xi sentejn oħra - dan minħabba l-ħafna suġġetti fuq il-familja li nixtiequ niddiskutu, nkunu qegħdin niltaqgħu għalihom kull nhar ta' Erbgħa, għalkemm minn xi waqtiet ikollna l-pawsiet tagħna għax ikun hemm seduti oħra fil-plenarja u għalhekk ma nkunux nistgħu niltaqgħu, allura nieħdu l-ħin - biex naslu għaliha.

Però jekk jien nirċievi mingħandkom - u din hija l-proċedura li rridu nimxu biha - bħala Kummissjoni b'Persuni b'Diżabilità, pjan, suġġett u tgħidulna isma', nixtiequ niddiskutu dan għax l-objettivi ta' dan il-meeting nixtiequ li jkunu dawn.

Meta nirċievi l-istedina jien nressaqha quddiem il-membri u jkollna ħin tad-diskussjoni.

L-aġenda hija pubblika.

Allura kull NGO oħra li qed taħdem għall-istess għan tista' tiġi u tagħti sehma wkoll, tista' tiġi u tisma' wkoll.

Jiġifieri huwa importanti li dan il-kumitat issaħħaħ anke s-sinerġija bejn l-NGOs li diġà jkunu qed jaħdmu.

Il-ħsieb tagħna bħala kumitat hu li għalkemm ma nemminx li għandna sparpaljar ta' efforts, imma jekk hemm, innaqqsuh.

Jekk hemm nies f'ħafna għaqdiet, li qegħdin jaħdmu għall-istess għanijiet u qatt ma ġew flimkien, il-ħsieb tagħna huwa li nġibuhom hawn flimkien.

Dan mhux biex noħolqu dupplikazzjoni tal-kummissjoni għall-volontarjat xejn minn dan - dik teżisti u għandha l-irwol tagħha.

Jekk xi NGO tixtieq li ssemmha leħinha fil-parlament – u aħna nixtiequ li kull preokkupazzjoni li għandha valur, għandha tissemma f'dan il-parlament - niddiskutu dik il-preokkupazzjoni.

Dan ikun forsi pass ieħor 'il quddiem biex fil-lobbying politiku tal-assoċjazzjoni, dejjem jitressaq il-boċċa qrib il-likk.

Insejjaħ issa lill-Onor.

MICHAEL FARRUGIA: Ħaġa waħda.

Xi ħaġa li niftehmu fuqha hi, li hawnhekk qegħdin differenti mill-parlament.

Fil-parlament impaċċpu bejnietna.

Hawnhekk kważi xogħolna huwa iktar biex niltaqgħu mill-viċin mal-persuni li huma nvoluti fil-ħidma kontinwa ta' suġġetti li fil-fatt se nkunu qed niddiskutu hawnhekk.

Bħalma qal iċ-Chairman, kull suġġet li jkun qed jiġu diskuss fil-Kumitat dwar l-Affarijiet Soċjali se jkun ukoll fuq il-website tal-Parlament.

Kull ma se tinvolvilkom hu ftit ħin.

Bħalma qal iċ-Chairman ukoll, jekk qabel niddiskutu suġġett, per eżempju, il-persuni b'diżabilità li mhux se nagħmluha għada għax bħalissa se naqbdu niddiskutu l-familja u d-diżabilità se tiġi diskussa iktar 'il quddiem matul din il-leġislatura, però jistgħu jqumu ċirkostanzi fejn is-suġġett tad-diżabilità jqum qabel għal xi raġuni jew oħra.

Bħalma semmejt inti dwar il-kwestjoni tal-Unjoni Ewropea li jrid jgħaddi minn dan il-Kumitat.

Li tista' tagħmel hu li żżomm link maċ-Chairman jew mas-segretarja tal-Kumitat u tgħidilhom li taf li se jiġi diskuss is-suġġett ta' persuni b'diżabilità vis-à-vis id-direttivi tal-Unjoni Ewropea u li tixtieq li jkun hemm diskussjoni qabel dan ikun konkluż.

Hemmhekk jasal il-messaġġ u allura nkunu nistgħu nħaffu u forsi ma nidħlux in depth tas-suġġett.

Imma għallinqas fil-limiti tad-direttivi li jkun hemm inkunu nistgħu nevalwawhom flimkien u naraw dawk li huma in line ma' dak li nkunu qegħdin nagħtu s-support.

Jew għandniex nagħmlu xi tibdil jew suġġerimenti jew oġġett ieħor fir-rakkomandazzjonijiet li jkun hemm.

B'hekk ikun hemm link kontinwu.

Jiġifieri differenti minn dak li jiġri fil-Kamra tad-Deputati.

Naħseb li jkun iktar għaqli li nimxu b'dak il-mod.

MS DORIS GAUCI (Richmond Foundation): Mr Chairman, qabel xejn nixtieq nirringrazzja lil dan il-Kumitat għal l-istedina biex inkunu hawnhekk illejla.

Aspett li nixtieq inġib l-attenzjoni għalih huwa dak li jirrigwardja s-saħħa mentali.

Mhux neċessarjament mard mentali biss, imma saħħa mentali fil-wider sense tiegħu.

Ir-raġuni hija li by the year 2020 il-World Health Organisation identifikat li l-mard mentali se jkun it-tieni l-iktar problema ta' saħħa fid-dinja.

U din tikkonċernani, għax m'hijiex qed tingħata l-importanza li jistħoqqilha kemm mill-aspett preventiv, mill-aspett promozzjonali li s-saħħa mentali fost il-familji nrawmuha, kif ukoll mill-aspett ta' mard.

Nagħmlu aċċenn għal saħħa mentali, per eżempju meta nitkellmu fuq stress, imma dak huwa aspett limitat ħafna ta' kif wieħed għandu jħares lejn is-saħħa mentali in ġenerali.

Naħseb wasal iż-żmien li jekk verament irid ikollna familji b'saħħithom, Malta tibda tindirizza dan is-suġġett b'mod iktar strutturat u li jkun hemm pjan strateġiku li jilħaq ċerti għanijiet.

Wara kollox il-Gvern stess kien involut per eżempju fid-Declaration of Helsinki fis-sena 2000 fejn qed jikkommetti ruħu li jħares lejn dan l-aspett b'mod wiesa'.

Però ma naħsibx li dan qed issir hawn Malta.

Jiġifieri tmien snin down the line u għadna ma bdejniex inħarsu lejha b'dan il-mod.

U lanqas m'aħna qegħdin inħarsu lejha b'mod wiesa' issa, li l-Kummissjoni ħarġet it-tieni pass wara dak il-pact fejn tgħid li Promotion u Prevention għandhom jingħataw importanza qawwija mill-gvernijiet li jifformaw parti mill-Unjoni Ewropea.

Nixtieq li din tkun ta' diskussjoni iktar 'il quddiem f'din il-Kamra.

Grazzi Mr Chairman.

THE CHAIRMAN: Nagħmel osservazzjoni oħra.

Qegħdin tgħinuni nilħaq iktar l-iskop għalxiex għamilna din il-laqgħa llum.

Aħna nixtiequ li nkunu ta' għodda f'idejkom.

M'aħniex qegħdin hawn biex nikkmandaw, hawnhekk ma jikkmanda ħadd imma nipprovaw nisimgħu lil kulħadd.

Irridu nagħtukom vuċi jekk taħsbu li m'għandkomx.

Irridu nisimgħukom jekk taħsbu li ħadd ma kien qed jismagħkom jew mhux se jismgħakom.

Jiġifieri l-opportunità li jkun hawn diskussjoni fuq suġġett li tkunu tixtiequ, hija f'idejkom.

Il-lista bil-prijoritajiet ta' dak li rridu niddiskutu - jekk ħadd ma jibgħatilna stedina biex niddiskutu suġġett - tafu x'inhi, poġġejnhielikom fuq il-pjan ta' ħidma tagħna.

M'aħniex se nilgħabu crisis management, għandna Pjan ta' Ħidma u se nimxu fuqu.

Parallel ma' dak il-pjan ta' ħidma, se nkunu ffokati lejn ċerti riżultati.

Din il-laqgħa tal-lum hija sejħa lilkom biex - bħalma diġà għedt lil tal-Kummissjoni Nazzjonali Persuni b'diżabilità – jekk għandkom suġġett li taħsbu li għandu jingħata iktar importanza, tibgħatulna stedina biex niddiskutuh.

Aħna niddiskutuh magħkom, nagħmlu preliminary meeting imbagħad nitlob il-permess ta' sħabi, u jekk jingħata dan il-permess ikun hemm esperti mill-qasam tagħkom, u nistiednu wkoll ir-rappreżentanti tal-Ministeri konċernati.

Għalhekk f'din il-laqgħa magħkom hawn ukoll rappreżentanti ta' diversi Ministeri biex il-messaġġ jasal għand dak il-Ministru partikolari.

Veru din il-kamra qisha ta' Harry Potter imma m'aħniex se nagħmlu magic.

Però se ngħinu biex il-kawża li għaliha qegħdin taħdmu intom, tingħata importanza.

Allura l-Parlament ikun qed jilħaq l-għan tiegħu li jkun Parlament li veru qed iwieġeb għal weġgħat, għall-aspirazzjonijiet u għat-tamiet tal-poplu tagħna hemm barra.

MICHAEL FARRUGIA: Mhux hekk biss Ms Gauci, imma jista' jkollok tema li mhux bilfors tkun speċifika fuq is-suġġett partikolari.

Meta taqbad is-suġġett il-familja dan m'huwiex sempliċiment relazzjoni mara ma' raġel, ġenituri mat-tfal, ġenituri ma' ommijiethom u missirijiethom imma għandek firxa sħiħa ta' suġġetti.

Nafu li jekk inħarsu lejn familja bl-iktar mod ħolistiku, nsibu problemi kbar fejn jidħol il-mard mentali, vizjijiet, u ċertu mard ieħor.

Tidħol ukoll l-edukazzjoni, x-xogħol,eċċ. Hija wiesgħa ħafna.

Naħseb dan is-suġġett ta' familja tant hu wiesa', tant hemm suġġetti li jidħlu fih, li bla ma rridu se nkunu qegħdin immissu u nifirxu u nolqtu suġġetti oħrajn iktar 'il quddiem.

Għax jista' jkollok l-influwenza ta' persuni b'diżabilità fil-familja, l-effett tagħhom u l-effett ta' persuni b'mard mentali li jistgħu jagħqdu familja u jistgħu jkissru familja.

Huwa suġġett wiesa' ħafna.

Li nitlob huwa, li waqt li nkunu għaddejjin bil-laqgħat u tħoss li ma' suġġett partikolari - per eżempju waqt li qed niddiskutu l-familja - l-kondizzjonijiet mentali ta' xi ħadd fil-familja u r-relazzjoni ta' dak fi ħdan il-familja, you will be most welcome li tkun tista' tattendi.

Bħalma jkunu most welcome dawk li għandhom x'jaqsmu ma' persuni b'diżabilità, dawk li għandhom x'jaqsmu ma' vizzji, dawk li għandhom x'jaqsmu mar-relazzjoni ta' familja u relazzjoni ta' xogħol, ambjent.

Jiena nara l-familja bħala focus li tant tolqot suġġetti, li idealment taqbad lilha.

Ħalli mbagħad taqbad issues partikolari u tkompli tespandi fuqhom, imma dik se nkunu qegħdin nolqtu setturi kbar tas-soċjetà u ħafna oqsma li rridu u ma rridux jidħlu taħt is-suġġett familja.

The CHAIRMAN: Se nagħti eżempju konkret ta' dak li qed jgħid l-Onor.

Issa rajt dieħla l-Kummissarju għat-Tfal, Ms Carmen Zammit.

Bħal-lum ġimgħa, jekk Alla jrid, se nkunu qed niddiskutu l-effett tal-media fuq il-familja.

Mir-rapport tal-Kummissjoni, li għadu kemm ġie ppubblikat, rajt li kemm-il darba ġie diskuss il-kwalità tal-programmi tat-televiżjoni u t-tfal.

Daqsha, jista' wieħed ikollu importanza relatata fil-ħidma tiegħu fit-television, il-media u kif tista' tkun affettwata l-familja.

Kull m'aħna qegħdin 'il bogħod huwa, kif qal l-Onor.

Farrugia, imma minħabba proċedura tkun iżjed business friendly jekk aħna inkunu nafu minn qabel.

Jekk nirċievu e-mail li barra li se tattendu, tixtiequ twasslu messaġġ - għax aħna nkunu diġà programmajna l-laqgħa - allura nkunu nistgħu nħallu spazju fil-ħin għalikom.

Se nkompli ma' dak li qalu sħabi.

Kif qed taraw, jekk taħsbu li jolqotkom suġġett, m'aħniex se niddiskutuh f'kamra magħluqa, u għalhek huwa sta għalikom li tkunu tafu x'se niddiskutu.

Fittxu biex tkunu tafu x'se nkunu qegħdin nagħmlu, imma jekk xi ħaġa tolqotkom mill-qrib ejjew għaliha u f'dak il-meeting partikolari tkunu tistgħu tisimgħu.

Meta jkun se jsir ir-rapport imbagħad inkunu nistgħu nitolbukom iktar informazzjoni.

U filwaqt li hawnhekk tkunu tkellimtu għal tliet minuti ħamsa, imma fil-ġabra tar-rapport nitolbukom biex tagħtuna sinteżi, biex tagħtuna materjal ta' riċerka li jkun qed jgħin lil dak il-Ministeru jew organizzazzjoni partikolari biex tibni iktar l-opinjoni tagħha.

MICHAEL FARRUGIA: Suġġeriment żgħir.

Nispera li ħadd ma jisparali.

Jekk is-segretarja ta' dan il-Kumitat nagħtuha biċċa xogħol li forsi biex anke l-NGOs jew l-għaqdiet ma joqogħdux jidħlu fil-website tal-Parlament għax forsi ma tantx jogħġbuhom id-diskussjonijiet li nkunu qegħdin nagħmlu.

Imma kieku għal kull laqgħa li jkollna nibagħtu e-mail, ikunu jafu x'se nkunu qegħdin niddiskutu.

Ejja nkunu proattivi aħna stess, minflok nistennew lil ħaddieħor jieħu azzjoni.

The CHAIRMAN: Inħallu f'idejn il-kollega tagħna u jekk taħseb li din tista' ssir, allura nistgħu nagħmluha.

MICHAEL FARRUGIA: Importanti li min għadu ma tax l-e-mail tiegħu jew b'liema mod irid jirċievi l-korrispondenza biex jipprovdi l-indirizz.

DR MARCELiNE NAUDI (Lecturer l-Università fis-social Work u Chairperson tal-Kummissjoni għall-Vjolenza Domestika): Mr Chairman, nirringrazzjakom u qed nieħu gost għax naf li ħafna drabi n-nies ta' din in-naħa tal-Kamra jħossuhom frustrati u ma jafux kif se jwasslu l-messaġġ tagħhom.

Inti għidt dawk l-affarijiet li huma qrib għalina.

Ħafna minn dawn l-affarijiet - l-inġustizzja soċjali hi x'inhi - hija qrib ħafna għalina.

Allura nirringrazzjakom li tajtuna din l-opportunità li nistgħu nkellmukom u ngħidulkom din u tinsewx l-oħra.

Jekk nixtrux aħna.

MICHAEL GONZI: Dawn id-domandi li għadek kemm staqsejt Ms Gauci, staqsejthom lill-Ministru partikolari tiegħek?

Għax waħda mill-problemi li naħseb li se jkun hawn hija d-dupplikazzjoni tax-xogħol.

Ms Gauci ilha taħdem fuq is-saħħa mentali s-snin, u nixtieq nistaqsik Ms Gauci, kemm-il konferenza għamilt fuq is-saħħa mentali?

Jien kont attendejt konferenza u kienet interessanti ħafna u bħal dawn intom kollha experts fil-fields tagħkom.

Jiġifieri nimmaġina li għamiltu lobbying tal-affarijiet tagħkom ma' nies li huma importanti.

L-għan ta' dan il-Kumitat dwar l-Affarijiet Soċjali hu li jmur ftit oltre.

Jiġifieri rridu naslu x'imkien u mhux se nagħmlu repetition tal-affarijiet li intom iddiskutejtu jew ma' Ministeru jew ma' xi ħaddieħor imbagħad tiġu hawnhekk għax weħiltu.

Irid ikun hemm xi ħaġa fejn aħna nistgħu mmorru jew irridu nipproġettaw il-viżjoni tagħkom lin-nies hemm barra jew irridu nagħmlu rapport biex nerġgħu nagħtuh lill-Ministru jew lill-Gvern.

Imma importanti li permezz tal-expertise tagħkom – u li jiena m'iniex expert allura intom tridu tgħinuna - nagħmlu dik id-differenza.

U għalhekk il-pjan taċ-Chairman u ta' dan il-Kumitat kollu huwa interessanti ħafna.

Fil-Kumitat ta' l-aħħar Leġislazzjoni konna għaddejna minn proċedura fuq il-bioetika u li wkoll ħdimna ħafna fuqha u nixtiequ li mmorru oltre bl-għajnuna tagħkom.

MS DORIS GAUCI: Jekk nista' nkompli għal dak li kont qed tgħid.

Ħafna drabi, kif taf inti, nintervjenu fuq is-saħħa mentali però meta, per eżempju, tħares lejn il-Mental Health Act inħnaqna nitkellmu fuqha.

Għaxar snin ilu, l-Onor.

Hawnhekk mini-parliament u hopefully intom tistaqsu lill-AG għaliex din il-liġi għadha quddiemu.

Jekk taraw "The Times" ta' nhar il-Ġimgħa se taraw artiklu fejn ġejt ikkwotata, li jekk intom m'intom se tagħmlu xejn inutli aħna niġu hawnhekk u niddiskutu, għax se noqogħdu nirrepetu to the converted.

I'm sure li hawnhekk kulħadd jaqbel miegħi.

MICHAEL FARRUGIA: Mr Chairman, bħalma qalet Ms Gauci, l-Mental Health Act bdejniha fl-1987, u minn dakinhar sal-lum għadna ma wasalniex.

Naħseb parti mix-xogħol tagħna mhux li nkomplu għaddejjin bil-konferenzi, imma xogħol dan il-Kumitat huwa mhux biss li nisimgħu, imma rridu nagħmlu l-pressjoni tagħna.

Naħseb bħala Kumitat dwar l-Affarijiet Soċjali rridu nagħmlu pressjoni biex jekk hemm bżonn li dawn l-għaqdiet tal-NGOs jiġu jeqirdu magħna, iva jiġu jeqirdu magħna u aħna rridu nagħtuhom is-support tagħna biex dak li għadu ma sarx, xi darba jsir.

Veru aħna m'aħniex eżekuttivi - naċċetta li m'aħniex eżekuttivi - imma jekk nagħmlu l-pressjoni tagħna u jibqa' ma jsir xejn imbagħad huwa d-dmir tal-Kumitat dwar l-Affarijiet Soċjali li joħroġ barra u jgħid smajna, issuġġerejna u bqajna fejn konna.

The CHAIRMAN: Nirringrazzja l-Membri sħabi, imma se nagħmel appell.

Kemm l-Onor.

Justyne Caruana kif ukoll l-Onor.

Frederick Azzopardi – iż-żewġ Għawdxin Membri ta' dan il-Kumitat – għadhom kemm qaluli li hawn xi nies Għawdxin fl-udjenza li jridu jilħqu l-vapur.

Għalhekk nitlob lill-Membri jisimgħu biss - bħal Parlament.

Jiena se nieqaf ngħid, fhimna l-proċeduri kif se nimxu issa nisimgħu lilkom.

Kif għidt, se nagħti prijorità lill-Għawdxin, ftit diżugwaljanza mal-Maltin.

DR MARCELiNE NAUDI: Mr Chairman, naqbel ma' dak li qalet Ms Doris Gauci.

Intom qed tagħtuna aċċess iktar dirett u b'kull rispett, intom għandkom iktar poter milli għandi jiena jew dan jew din.

Jiġifieri aħna nisperaw li niġu hawnhekk, ngħidu l-affarijiet li għandna bżonn ngħidulkom u intom tmexxu.

Kelli diversi punti imma se nqassar u nagħmel tnejn biss.

L-ewwelnett, id-definizzjoni ta' familja.

Fil-Pjan ta' Ħidma, l-punt numru 1.3 - jekk m'iniex sejra żball - għandkom definizzjoni sabiħa ta' familja li jaqsmu kollox flimkien, hemm ħafna mħabba eċċ li hija familja ideali.

Fil-fatt familja reali m'hijiex hekk.

Huma ftit u l-veru fortunati dawk li jgħixu f'familja hekk.

Il-familja hawn Malta saret iktar diversi.

Jiġifieri meta tgħid familja ma tfissirx relazzjoni sempliċiment bejn il-ġenituri u t-tfal u l-ġenituri mal-ġenituri tagħhom, imma hemm forom iktar minn hekk.

Meta nitkellmu fuq familja ma nafx intom f'moħħkom x'qegħdin taraw però nispera li m'intomx qegħdin taraw biss il-familja tradizzjonali.

Dak kien l-ewwel punt li xtaqt nagħmel.

It-tieni punt huwa li nixtieq nissaportja lis-Sur Bezzina meta tkellem fuq il-grounds differenti ta' diskriminazzjoni imma m'iniex ċerta 100% li ħadt il-punt tiegħu.

Issemmew diversi grounds f'dan id-dokument: l-anzjani, d-diżabilità, l-ugwaljanza bejn is-sessi, fuq ir-refuġjati li forsi tista' tgħid hija race issue, però mbagħad is-Sur Bezzina qal li jeżistu issues oħrajn li jinkludu l-issue ta' orjentazzjoni sesswali.

Dan id-dokument qrajtu u għamilt kumment għal kull punt - li m'iniex se ngħidhomkom - imma ma rajtx imsemmi l-orjentazzjoni sesswali.

The CHAIRMAN: Se nżomm kelmti u mhux se nirrispondik.

Imbagħad nirrispondi wara, biex nagħtu ċans lil kulħadd jitkellem.

DUN MANUEL CORDINA (Direttur tal-Fondazzjoni OASI): Mr Chairman, li ridt nistaqsi fil-qasam tiegħi partikolari - apparti s-saċerdozju – hu li l-qasam tal-addictions ġie mħaxken ma' dak taż-żgħażagħ u l-addoloxxenti.

Hawnhekk tidħol il-kwestjoni ta' policy u mentalità.

Il-problema tad-droga m'hijiex tat-tfal u ż-żgħażagħ - it-tfal u ż-żgħażagħ huma l-vittmi - allura għaliex ma kenitx kondizzjoni b'tema għaliha waħedha f'dan ir-rapport?

Ir-raġuni hi li ili 20 sena naħdem f'dan il-qasam.

Bdejna b'ħafna furja 20 u 25 sena ilu u llum il-ġurnata l-issue tad-droga u l-alkoħoliżmu saret xi ħaġa aċċettata b'tali mod li lanqas fil-policies tal-Gvern ma jidhru għad li aħna noħorġu d-dokumenti.

U x'ħin niġu niltaqgħu madwar mejda fil-Ministeri nkunu injorati, u tistħi tgħid li mort għal dik il-laqgħa, anzi tgħid li aħjar ma tkun mort xejn għax itelfulek il-ħin.

Għandek bżonn l-għajnuna, u x'ħin titlobha, jgħadduk biż-żmien anzi jekk ma joħorġukx li inti korrott, minkejja li qegħdin noffru 24 hour service ġimgħa sħiħa, b'nies bħali, aqwa minni u iktar anzjani minni, imma sibna mblokk.

Qabel konna fil-kummissjoni.

Illum il-kummissjoni totalment awtonoma minna, 'il bogħod minna, 'il fuq minna biex ma nindaħlulhiex u qrib l-awtoritajiet.

Jidhirli li l-ewwelnett jistħoqqilha li tkun tema għaliha bi bżonnijiet speċjali għax hija tema apparti, fiha l-professjonalità u l-fatt li tħalliet barra jidher li l-mentalità qiegħda li qegħdin naċċettawha mbagħad tara r-riżultati fis-soċjetà.

Waħda mill-problemi soċjali kbar li għandna f'pajjiżna hija l-abbuż ta' dawn is-sustanzi li jridu approach differenti għax la huma kriminali, la huma mentali imma għandhom assoċjazzjoni mal-kriminalità u mal-mard mentali imma posthom mhux l-isptar mentali.

Allura fejn se tqiegħdhom?

X'ħin jiġu biex imorru x-xogħol għandhom kondizzjoni.

Jekk ma jkunux l-ETC fit-8.00 a.m. eżatti biex jmorru jittimbraw, jitilfu l-ftit għajnuna soċjali.

Mnejn se jgħixu, xogħol m'għandhomx.

Suppost kellha tkun tema għaliha partikolari għar-raġuni li jiena nħossni qed niġi mwarrab bħala speċjalizzazzjoni tal-qasam soċjali.

Naf li hawn il-kummissjoni, ħriġna policies is-sena l-oħra u hawnhekk tiġi mħaxken mat-tfal u ż-żgħażagħ meta hemm kondizzjonijiet oħra li huma speċifikati.

FR EDGAR BUSUTTIL(Ċentru Fidi u Ġustizzja): L-Onor.

Michael Gonzi semma' x-xogħol li sar f'dan il-Kumitat snin ilu fuq il-bio-etika.

Kif tafu l-bio-etika taffettwa ħafna l-familja u anke l-mod kif jiġi ttrattat il-bniedem fl-iktar mument vulnerabbli tiegħu.

Ħareġ dokument tajjeb ħafna minn dan il-Kumitat, però s'issa għadna ma xammejniex liġi.

U din hija nkwetanti għalija li niġu hawnhekk nipproduċu ħafna affarijiet sbieħ, ħafna kliem - ma qbiltx ma' kollox li ntqal - imma almenu naslu għal leġislazzjoni fejn l-embrijun - u anke l-bniedem - fl-iktar mumenti vulnerabbli, jiġi protett.

Naħseb li dan huwa importanti u jaffettwa l-familja wkoll.

Xtaqt insemmi wkoll li meta nitkellmu fuq familja, ma ninsewx lill-familji tar-refuġjati jew ta' nies mill-Afrika li qegħdin jiġu hawnhekk, jew anke l-familji ta' l-immigranti li qegħdin jgħixu f'kondizzjonijiet verament diżumani.

Naħseb importanti li nitkellmu fuq dan ukoll.

DR TATIane CASSAR (Avukat tat-Tfal): Jiena nirrikkmanda u nispera li meta titkellmu fuq it-tema tat-tfal, titkellmu wkoll dwar l-Uffiċċju tal-Avukat tat-Tfal.

Għax sfortunatament m'hemm l-ebda guidelines għal dan l-uffiċċju u m'hemm l-ebda poteri li huma delineati fil-liġi dwar x'inhu r-rwol tagħna bħala avukat tat-tfal.

Fil-fatt jiena waħda mill-pijunieri f'din l-area u nagħmlu l-affarijiet skont l-esiġenzi, jiġifieri m'hemmx xi ħaġa fil-liġi li tgħidilna kif irridu nimxu, imma proċedura li qegħdin insegwu skont l-esiġenzi tal-qorti.

Nittama wkoll li titkellmu dwar iċ-Children's Act li sfortunatament għadha ma ġietx ippreżentata fil-Parlament.

U nirrikkmanda wkoll li meta titkellmu mal-Kummissarju għat-Tfal, niġu mgħarfa bil-laqgħa biex inkunu preżenti.

DUN VICTOR ZAMMIT MCKEON (Direttur tal-Uffiċċju Ċentrali Djar tat-Tfal): Mr Chairman, ma rridx indum imma grazzi ħafna ta' din l-istedina u fhimt ukoll l-għan ta' l-istedina tagħkom.

Fil-fatt illejla stess, permezz ta' e-mail, se nibgħat ninforma lill-Malta Dementia Society - li jiena ko-fondatur tagħha - biex uffiċjalment jistednukhom għax għandna bżonn nindirizzaw din l-isfida ġdida.

Rigward punt 1.2 Tfassil ta' Rapporti fil-Pjan ta' Ħidma.

Ħadt gost li ma rridux nagħmlu xogħol doppju imma mill-esperjenza limitata tiegħi nista' ngħid li saru ħafna rapporti u dawn ir-rapporti jinsabu fil-Ministeru tal-Politika Soċjali, fl-Aġenzija Governattiva Appoġġ u fil-Fondazzjoni tas-Servizzi Soċjali.

Ħafna studenti, li llum gradwati fix-xjenzi soċjali, għamlu wkoll ħafna teżijiet interessanti, fejn anke l-uffiċċju tiegħi ta s-sehem ċkejken tiegħu, u dawn ir-rapporti nittama li ma jibqgħux fuq l-ixkaffa.

Xi wħud minn dawn ir-rapporti huma fil-fatt fuq l-ixkaffa u hemmhekk għandna minjiera ta' data.

Tafu għalfejn?

Iż-żmien ta' kulħadd huwa prezzjuż u la sar dan ix-xogħol tajjeb li nagħtuh weight.

JOE INGUANEZ(Discern): Mr Chairman u membri, nirringrazzjakom tal-istedina.

Niskuża ruħi jekk forsi Ms Doris Gauci qalet xi ħaġa li jiena ma smajthiex minħabba xi nuqqas minn naħa tiegħi.

Nixtieq nikkummenta mhux għar-raġunijiet analitiċi imma għar-raġunijiet li jiena nħoss ħafna fuqhom.

Nixtieq nissuġġerixxi lil Onor. Membri, li l-Mental Health Act li tissemma taħt Punt 3.5 tidħol taħt Is-Saħħa, punt 3.8.

It-titlu huwa l-kelma Health u għalkemm mental tista' tkun xi ħaġa oħra imma huwa l-health li hu ċentrali.

Naqbel mal-Onor.

Farrugia li għal affarijiet kollha, meta tkun qed titkellem fuq issues soċjali m'hemmx kawża waħda.

Kellu bżonn kien hekk għax kieku malajr insolvuhom.

Li jkollna overlapping huwa naturali u jkollok diffikultà fejn se tqiegħed l-affarijiet.

Per eżempju għada kif issemmiet id-droga.

Jiena personalment inħoss li għandha taqa' taħt is-saħħa, inkella min-naħa l-oħra għandha tidħol mal-kriminalità.

Fl-opinjoni tiegħi d-droga qegħdin fejn qegħdin, għax ma kellniex law enforcement biżżejjed fuq id-drug pushers.

Kieku ħdimna iżjed fuq id-drug pushers għaxar snin ilu, kieku llum ma kienx ikollna bżonn daqshekk kura ta' nies.

MS CARMEN ZAMMIT (Kummissarju għat-Tfal): Wara ftit li ħadt il-ħatra, l-ewwel ħaġa li mort nistaqsi l-Ministeru kienet x'kien ġara miċ-Children's Act.

Ir-risposta li ngħatatli kienet li kienet se tkun kumplikata ħafna u ma kenitx se tgħaddi mill-Parlament allura qed titfassal biċċa biċċa.

Fil-fatt hemm il-Fostering Act u l-Adoption Administration Act però għadni ma nistax nifhem - ili sena u nofs naħdem bħala Kummissarju - kif se naslu biex ikollna a Children's Act.

Din hija xi ħaġa importantissima u ma nistax nifhem kif ġejt maħtura jiena bħala kummisarju għat-tfal, imma fl-istess ħin, xi ħaġa daqshekk importanti m'iniex qed inħoss li qed nagħtuha l-importanza tagħha.

Fuq iċ-Children's Act irridu nibnu policies, strategies għax irridu nagħmlu riferenza u jkollna l-backing tal-liġi.

Nixtieq u nitlobkom biex l-ewwelnett nieħu risposta jekk huwiex se jkun hemm a Children's Act, u fil-każ nibdew naħdmu biex ikollna a Children's Act bis-serjetà.

SUR NATHAN FARRUGIA (Razzett tal-Ħbiberija): Mr Chairman, naħseb xi ħaġa li tista' tkun utli għalina lkoll hija l-fatt - bħalma semmejt qabel – li aħna navviċinaw il-Ministeri konċernati fuq il-kamp fejn naħdmu imma ħafna drabi dan il-kamp m'huwiex indirizzat biss minn Ministeru wieħed.

Per eżempju, d-diżabilità.

Għal ċerti affarijiet aħna rridu nirreferu lill-Ministeru tal-Politika Soċjali u għall-affarijiet oħra lill-Ministeru tal-Edukazzjoni.

Il-problema li qegħdin insibu hija li qed jibagħtuna minn Kajfas għal għand Pilatu, mmorru għand Ministeru u b'xi mod jew ieħor dawn jirriferuna għand Ministeru ieħor.

Huwiex il-każ li bis-saħħa tagħkom Ministeri differenti jitkellmu madwar mejda fuq suġġett wieħed minflok induru minn wieħed għal ieħor inħabbtu bibien differenti.

is-sur MATTHEW AGIUS (Għaqda mid-Dlam għal Dawl): Mr Chairman, nixtieq li qabel xejn nagħtu iktar importanza għall-priġunieri, l-ex-priġunieri u l-familji tagħhom.

Tajt ħarsa malajr lejn il-punti fil-Pjan ta' Ħidma, u għalkemm jissemmgħu għax ħafna minnhom ikunu bil-vizju tad-droga, nixtieq li nagħtuhom kategorija importanti wkoll.

Din is-sena ppubblikajna research interessanti ħafna "The Resettlement of Maltese Prisoners – A scientific research" li nixtieq nippreżenta koppja lill-Kumitat.

Sar studju tajjeb ħafna u anke ġie aċċettat barra minn Malta.

Qabel xejn nixtieq nirringrazzjakom, bħala Kumitat, talli stidintuna.

Però nħoss li hawn Malta kultant nimxu ħafna bil-kriżi mbagħad nipprovaw nagħmlu xi ħaġa.

Naraw mill-problema tad-droga.

Qabel konna ngħidu li huma s-16 year olds, imma llum ngħidu 10 u 11 year olds.

Meta sentejn ilu dħalt għall-ewwel darba fis-section taż-żgħażagħ tal-ħabs kien hemm għaxra jew 11-il persuna, llum sfortunatament hemm 40.

Nixtieq li verament ikun hawn studju fuq żewġ affarijiet, il-faqar f'pajjiżna - li naħseb huwa taboo u li nibżgħu nsemmuh imma qed jiżdied - u l-ex-priġunieri li dawn ħafna drabi qed jiġu skartati u qatt ma jingħataw it-tieni ċans.

Ħerġin ħafna żgħażagħ mill-università u nemmen li hemm il-potenzjal.

Hawn Malta għandna ħafna riżorsi u nixtieq li dan il-Kumitat verament jinvesti fi studju - programm jekk hemm bżonn ta' ħames snin - imma verament nattakkaw il-problema mil-għeruq, mhux inqalgħet xi ħaġa mbagħad nipprovaw insolvuha.

Sur MICHAEL PACE ROSS (Uffiċċju Nazzjonali tal-iStatistika): Aħna li nixtiequ bħala uffiċċju ta' l-istatistika hu li nikkontribwixxu għal dan il-Kumitat dwar l-Affarijiet Soċjali, biex meta nitkellmu u nieħdu deċiżjonijiet ikollna ċerta statistika ekonomika u soċjali f'idejna, li hi importanti ħafna.

Bħala uffiċċju lesti li nissapportjaw kull talba li tiġi minn dan il-Kumitat u fil-fatt hawnhekk għandi xi pubblikazzjonijiet li nixtieq inqassamhom lill-Onor.

Membri ta' dan il-Kumitat.

Għaliex huwa mportanti mhux biss l-aspett soċjali, imma wkoll l-aspett ekonomiku.

Fil-bidu staqsejtu, per eżempju, li kieku kellna nkejlu l-ispiża ta' x'qed jiswa mill-finanzi pubbliċi l-għajnuniet soċjali u liema familji qegħdin ngħinu.

Din l-istatistika hija kollha available, aħna nipproduċuha, imma ma nafux kemm hawn nies li verament qed jinteressaw ruħhom fiha.

Forsi permezz ta' dan il-Kumitat dwar l-Affarijiet Soċjali ikun hawn iktar awareness ta' din l-ispiża kemm hi.

Jekk nitkellmu fuq statistika soċjali għandna wkoll kemm hawn familji fil-bżonn - li Fr Joe Inguanez semma' ftit qabel – kemm hawn familji li għaddejjin minn proċess ta' separazzjoni u statistika fuq l-income and living conditions tan-nies.

Isiru surveys ukoll mill-uffiċċju tagħna, u forsi għandna bżonn insiru iktar aware minn din id-data li hemm u nutilizzawha aħjar biex d-deċiżjonijiet li nieħdu, kif nitkellmu u l-opinjoni li niffurmaw ikunu bbażati dejjem fuq bażi soda.

Ms MARIJA ATTARD (Direttriċi Dar Ġużeppa Debono Għawdex): Mr Chairman, aħna nixtiequ li din l-issue tas-single mothers tiġi indirizzata b'mod serju speċjalment fejn jidħlu s-support u l-finanzi.

Għandha tingħata iktar edukazzjoni u anke jibqgħu jiġu segwiti biex jidħlu fid-dinja tax-xogħol ħalli ma jkunux piż fuq il-familja.

Aħna nħossu li bħala dar għandna bżonn tal-personnel anke bħala NGO.

S'issa ħdimna bil-volontarjat, imma n-numru ta' single mothers li jitolbu l-assistenza tad-dar kemm minn Malta kif ukoll minn Għawdex dejjem qed jikber.

Hija l-unika dar residenzjali u għandna bżonn l-għajnuna tagħkom.

Għandna bżonn li nagħtu vuċi lis-single fathers ukoll li ħafna minnhom huma moħbijin, u nistudjaw l-issue tagħhom.

Per eżempju tweġġgħana ħafna l-unknown father u issues bħal dawn.

Inħossu li wasal iż-żmien li din l-issue tiġi indirizzata bis-serjetà.

The CHAIRMAN: L-aħħar ħin ta' din il-laqgħa se nħallih f'idejn il-membri tal-Kumitat għal kummenti li jixtiequ jagħmlu mbagħad nikkonkludi.

L-Onor.

MICHAEL FARRUGIA: Mr Chairman, nibda fuq dak li qalet il-Kummissarju għat-Tfal.

Ma nafx minn fejn ġiet dik li qalulek li jekk titressaq il-liġi fil-Parlament ma tgħaddix.

Jiena kont membru fil-Kunsill tal-Ewropa bejn l-1994 u l-1996 u wieħed mis-suġġetti li konna tkellimna fuqu kien id-drittijiet tat-tfal.

Dak li ddiskutejna fl-1995/1996, issa għaddew 12-il sena minn fuqu u għadna ma wasalniex fuq dak li kien ġie diskuss fil-Kunsill tal-Ewropa.

Bħalma għadna ma wasalniex kif qalet ukoll Ms Gauci, fil-fatt fuq il-kwestjoni tal-liġi tal-mard mentali.

Forsi rajtni nidħak l-ewwel, imma ma nistax nifhem minn fejn ġiet dik li qalulek li jekk titressaq fil-Parlament ma tgħaddix.

Għadni ma nistax nikkonċepiha minn fejn ħarġet.

Mhux qed ngħid għalik - għandek raġun - naħseb li l-liġi tat-tfal hija bżonnjuża u hemm bżonn li titressaq.

Li tressaq biċċiet 'l hemm u 'l hawn ma naħsibx li hija sistema ideali kif għandhom isiru l-affarijiet.

Mhux fil-Kunsill tal-Ewropa biss, jekk m'iniex sejjer żball, anke fil-Ġnus Magħquda hemm ir-Rights of the Child u jekk m'iniex sejjer żball anke fi ħdan l-Unjoni Ewropea hemm ukoll drittijiet li jirrigwardjaw it-tfal.

Nagħtik is-support kollu fejn tidħol il-liġi li tikkonċerna d-drittijiet tat-tfal b'mod ġenerali.

Il-kwestjoni ta' dak li qal Fr Inguanez minn Discern.

Naħseb forsi kien hemm taħlita bejn is-saħħa mentali u d-diżabilità mentali.

Naħseb li d-diżabilità mentali m'hijiex kondizzjoni ta' saħħa mentali, għax huma żewġ affarijiet kompletament distinti.

U naħseb li filwaqt li nħallu r-riferenza għal diżabilità mentali taħt il-konċett ta' diżabilità – għalkemm mhux bilfors kulħadd jaqbel - imma fejn tidħol saħħa mentali għandha tkun separata.

Fejn għandu x'jaqsam il-kwestjoni tad-djar għat-tfal.

Għamel riferenza għaliha Fr Zammit Mckeon.

Naħseb ta' min jagħti l-piż kollu neċessarju tal-punti li semma' Fr Zammit Mckeon.

Rigward dak li qalet Dr Naudi.

Naħseb li tant qed nitkellmu fuq diversi familji differenti li jekk wieħed iħares lejn il-Familja f'punt1.4, numru 21, għalija meta qed naqra dik il-proposta qed indaħħal id-diversi konċetti u eżempji ta' familja.

Hemmhekk qed ngħidu li:

Se jkollna preżentazzjoni ta' riċerka oġġettiva fuq il-familja, sabiex ikollna tassew stampa ċara u sħiħa fuq ir-realtajiet tal-familja Maltija."

Ir-realtajiet ta' familja Maltija hi dik li hi.

Jiġifieri m'hijiex il-familja tradizzjonali imma għandna familji differenti.

Qabel meta konna qegħdin niddiskutuha, kienet ġenerali u konna qed nikkonċentraw fuqha bħala familji differenti.

Nittama li bid-diskussjonijiet li se jkun hemm li jirrigwardjaw il-familja nkunu qegħdin nolqtu d-diversi familji varji li hawn fis-soċjetà Maltija, issa li llum il-ġurnata rridu naġġornaw maż-żminijiet.

Naħseb l-agħar ħaġa li nistgħu nagħmlu hija li mmorru fuq dak li huwa utopiku.

Dak li hu utopiku, hu dak li nixtiequ.

Imma l-ħajja m'hijiex kif nixtiequha, il-ħajja hi dik li hi.

Bħal m'għamilt f'diversi oqsma dejjem tkellimt b'mod liberali fuq il-ħajja li hi dik li hi u rridu naċċettawha kif inhi.

Ma nistgħux ningħalqu għax il-ħajja hija utopika, nixtiequha tkun hekk allura rridu nixmu b'mod ristrett b'dak il-mod.

Il-ħajja hi dik li hi.

Forsi mhux bilfors nintogħġob mas-setturi kollha imma l-ħajja hi dik li hi, allura jkollna naċċettaw u nressqu l-proposti.

Nħoss li jiena se nkun qed inressaq il-proposti - jekk jaqblux miegħi sħabi kollha dik ħaġa oħra - dwar il-ħajja hi kif inhi llum.

Se nkunu qegħdin naraw il-konċetti ta' familja f'diversi oqsma.

U d-diversi proposti li jkun hemm, irridu narawhom anke fir-realtajiet tal-ġurnata.

Jekk inkunu qed nitkellmu fuq il-kwestjoni ta' mard sesswali - li se nkunu qegħdin niddiskutu ftit tal-ġimgħat oħra - rridu nħarsu lejn ir-realtà kif inhi.

Ir-realtà hija dik.

L-utopiku huwa dan.

Jekk għandek dan, jien se nimxi b'dan il-mod, imma jekk ir-realtà tal-ħajja hija differenti allura rrid nimxi fuq edukazzjoni kompletament differenti minn dik ir-realtà tal-ħajja li hija utopika, kieku kif nixtieqha.

Allura r-realtà tal-ħajja hi kif inhi, irridu nittakiljawha kif inhi.

Naħseb li naqbel miegħek li meta nkunu qegħdin inħarsu lejn ir-realtajiet tal-familja kif inhi llum u mhux forsi kif kienet 200 sena ilu.

Irid ikun il-punt ideali, imma rridu nħarsu lejn il-punt reali.

Ma nafx għal xiex semmejtha hawnhekk.

Dwar l-euthanasia, jien kont fil-Council of Europe, kien hemm il-Murphy Report jekk m'iniex sejjer żball, u Malta kienet tkellmet fil-Council of Europe kontra l-euthanasia u għadna fl-istess pożizzjoni.

Dwar id-drogi.

Għandek raġun, naħseb li l-problema qiegħda hemmhekk u naħseb li hemmhekk fejn tistgħu tgħinu lill-Health Promotion u fejn nistgħu aħna bħala Kumitat nixprunaw il-media u nġibu iktar awareness fuq il-problema tad-droga. dak huwa parti mix-xogħol tal-Kumitat u hemmhekk fejn naħseb li dan il-Kumitat jista' jkun utli u ma jkunx hemm duplication tal-affarijiet.

Smajt ukoll l-Avukat għat-Tfal u l-kummissarju għat-tfal.

Xtaqt nistaqsi, ltqajtu xi darba biex taraw tixprunaw din il-liġi?

Għax ma nistax nimmaġina kif intom għamiltu kollox biex tiddiskutu mal-Ministru u dan il-Kumitat - li m'huwiex eżekuttiv - nistgħu nagħmlu iktar minnkom, intom l-experts fuq din il-materja.

Ovvjament se nagħmlu minn kollox biex din il-materja nsolvuha.

Xtaqt nagħmel żewġ punti żgħar - mhux se ndum - dwar ir-rappreżentant ta' Kana.

Importanti Father li int tkun preżenti hawnhekk f'kwalunkwe laqgħa li nagħmlu fuq il-familja, għax fl-opinjoni tiegħi inti se tilgħab logħba importanti, jien ngħid bħala Membru Parlamentari kattoliku.

Għandek mitt raġun.

Jiena bħala tabib - u naħseb il-kollegi tiegħi hawnhekk bħala tobba niltaqgħu ħafna magħhom dawn - xi kultant ma tkunx taf x'se taqbad tagħmel.

Imma kemm huma mportanti li jkollna strutturi biex ngħinu lill-ġenituri ta' dawn.

Għax ix-xokk ta' l-aħbar - u hemmhekk fejn tidħol imbagħad il-gift of life - li aħna t-tobba wkoll niltaqgħu miegħu, huwa enormi.

Huwa f'dan il-mument li dawn il-ġenituri jridu jkunu jafu fejn se jmorru.

Huwa mportanti li iktar 'il quddiem intom tiġu hawnhekk u nippruvaw naraw kif dawn is-sistemi nistgħu nirranġawhom għall-ġid tal-familji tagħna kollha.

Grazzi Sur President.

THE CHAIRMAN: Grazzi.

Nixtieq li żżommu l-eżempju ta' l-Onor.

Michael Gonzi u ma ttawlux.

(Interruzzjonijiet)

Mela messaġġ fil-qosor.

L-ewwelnett nirringrazzjakom talli ġejtu hawnhekk biex tiltaqgħu u titkellmu magħna u nispera li fix-xhur li ġejjin se taċċettaw ukoll l-istedina li se nagħmlulkom u anke intom stess tkun proattivi u tavviċinawna biex inkomplu niddiskutu affarijiet u suġġetti tematiċi u speċifiċi li mid-dehra huma ħafna għal qalbkom u li qed tinvestu l-enerġija tagħkom f'dawn id-diversi oqsma.

Mill-mod ta' kif qed titkellmu, tidhru li intom impenjati u dedikati ħafna u aħna, min-naħa tagħna, veru li qegħdin f'kumitat u kulħadd għandu l-opinjoni tiegħu, però weħidna ċertament ma nistgħux nagħmlu x-xogħol proprju kif jixraq, allura għandna bżonn il-kontribut tagħkom biex ix-xogħol ikun komplessiv, ikun iktar dirett u jkun iktar ta' portata.

Xtaqt nirrimarka fuq iċ-children's act.

Ma nistax nifhem għalfejn m'għandniex Children's Act, għax f'pajjiżi oħrajn teżisti.

Fil-liġi tagħna hemm ħafna spezzettar - jiġifieri għandek biċċiet 'l hawn u biċċiet 'l hemm - u ma nafx għalfejn qed naraw dawn il-barrieri kbar biex issir.

Li nissuġġerixxi hu - jiena diġà tkellimt miegħek Ms Zammit u kellna laqgħa li kienet fruitful ħafna – li jekk għandek xi draft jew xi proposti, jiena min-naħa tiegħi bħala Kelliema ta' l-Oppożżizzjoni għal-familja u għat-tfal, lesta li naħdem miegħek u anke nressqu Private Members' Bill.

Aħna bl-Standing Orders u bil-liġijiet tagħna, kull membru parlamentari jistà jressaq Private Members' Bill.

Din il-liġi tista' ssir u nistiednek biex jekk għandek xi proposti, jew xi draft jew xi qafas, naħdmu fuqu u nressquh.

Ħalli ma jiġix aċċettat, però jkun qed isir pass u naħseb li jkun avvanz tajjeb.

Għar-rigward ta' dak li qal is-Sur Nathan Farrugia, dik li jibagħtukom 'l hawn u jibagħtukom 'l hemm.

Hija ħasra li minflok li l-ħidma tagħkom tiġi apprezzata u tiġi faċilitata, tiltaqgħu ma' din it-tip ta' burokrazija żejda u telf ta' ħin u ta' riżorsi tagħkom, speċjalment fejn dan il-ħin jista' jiġi nvestit għall-klijenti jew għan-nies li jirrikorru għall-għajnuna tagħkom, u qed taħluha billi intom tmorru mingħand Kajfas għal għand Pilatu, kif għedt inti.

Naħseb huwa opportun li nibdew nitkellmu fuq il-one-stop shop fejn area partikolari jkollha key office jew key person biex wieħed ikun jista' jindirizza l-problemi li jistgħu jinqalgħu f'settur partikolari biex nevitaw burokrazija żejda u dan it-telf ta' ħin u ta' riżorsi.

Jiena mingħandkom nistenna biex fejn hemm shortcomings jew fejn hemm lakuni, huma ta' xiex inhuma, jew affarijiet oħra li nistgħu nitkellmu magħkom biex nagħmlu improvement - indipendentament mil-liema naħa tal-kamp politiku ġejjin, għax aħna hawnhekk m'aħniex Gvern u Oppożizzjoni, aħna hawnhekk qegħdin bħala Kumitat dwar l-Affarijiet Soċjali.

Is-soċjetà jafha kulħadd, daqskemm hija tagħna hija tagħkom, kemm ta' naħa u kemm ta' oħra u allura jekk ma jkollniex a collective effort naħseb li l-affarijiet se jibqgħu kif inhuma.

Allura nistiedinkom biex nagħmlu effort kollettiv, effort ġenwin mingħand kulħadd, biex verament din is-soċjetà nimpruvjawha ġenwinament.

Grazzi lil kulħadd.

ANTHONY ZAMMIT: L-ewwelnett nirringrazzjakom ilkoll.

Din il-laqgħa kienet interessanti ħafna għax intom għalija, qiskom qegħdin titkellmu fuq il-problemi li għandha s-soċjetà, problemi li aħna bħala tobba niffaċċjaw kostantament.

Għaliex aħna meta jiġu l-pazjenti għandna ma jiġux bil-problema tal-mard biss imma jiġu bil-problemi kollha tagħhom.

U għalhekk huwa mportanti għalina għax aħna verament inħossu l-problemi li hawn fis-soċjetà.

Għalija l-familja Maltija hija mportanti ħafna.

Il-familja fil-fatt qegħda tirrifletti l-problemi li għandha s-soċjetà, l-problemi li hawn f'dan il-pajjiż huma l-istess problemi li għandhom f'pajjiżi oħra, però peress li dan il-pajjiż huwa żgħir, allura l-problemi jidhru kbar.

Huwa importanti ħafna li naqtgħu l-burokrazija.

Il-burokrazija m'għandhiex tkun u għalhekk nieħu gost illi, iva, għandna bżonn nitkellmu aktar flimkien u għandna bżonn illi issa, wara dan iż-żmien kollu, nxammru l-kmiem u ejjew naħdmu.

Għax bħalma għedtu qabel, mhux imbilli nagħmlu r-rapporti imma let's go down to it, let's work it, let's get something out of it, għax inkella s-soċjetà m'hijiex sejra 'l quddiem.

Għax għalkemm qed ngħidu kemm għamilna progress f'dawn is-snin kollha, is-soċjetà se tibqà lura.

U meta s-soċjetà tibqà lura, se nżidu l-problemi tagħha, hi stess se żżid il-problemi tagħha.

Is-Sur Pace Ross mill-Uffiċċju ta' l-Istatistika qal illi hemm bżonn naraw ukoll x'se jkunu l-finanzi.

Jiġifieri mhux biss kif inhi l-istatistika, imma kemm aħna kapaċi nagħmluhom.

Jiena naħseb li l-iktar ħaġa mportanti huwa li inti trid tagħmel xi ħaġa.

Il-finanzi, minn hawn u minn hemm, iġġibhom.

Għaliex meta inti qed tagħmel xi ħaġa minn qalbek, qed tagħti iktar minn dak li jiswa a pot of gold.

Nirringrazzjakom ħafna, lest li naħdem ħafna magħkom, għalija s-soċjetà hija mportanti, il-familja hija mportanti, it-tfal huma mportanti, għax dawn huma l-futur tal-pajjiż.

Iva, ejjew naħdmu flimkien u fl-aħħar nibdew nagħmlu xi ħaġa madwarna.

Grazzi.

THE CHAIRMAN: Grazzi.

L-Onor.

FREDERICK AZZOPARDI: Nixtieq nagħmel kumment żgħir.

L-ewwelnett nirringrazzjakom li ġejtu hawn għax dan ifisser l-interess tagħkom fis-soċjetà Maltija u Għawdxija.

Għandna pjan ta' proposti pjuttost ambizzjuż u estensiv.

Nitlobkom tagħmluh tagħkom daqskemm hu tagħna.

Nitolbukom li tersqu u tinvolvu ruħkom biex flimkien inkunu nistgħu naħsbu biex dan il-pjan fl-aħħarnett inwettquh.

Nikkwota sentenza waħda mir-rapport kollu li verament jiġbor dak kollu li huwa l-għan tagħna f'dan il-kumitat.

"Il-kumitat tagħna jrid ikun kapaċi jisma' l-ħteġijiet u l-esperjenza ta' kulħadd u għalhekk irridu nkunu aċċessibbli u disponibbli għas-soċjetà Maltija."

Jekk naslu għal dan il-għan, naħseb li nkunu għamilna biċċa xogħol tajba u nkunu ġibna lis-soċjetà Maltija 'l quddiem.

THE CHAIRMAN: Grazzi.

L-Onor.

STEPHEN SPITERI: Bħal sħabi nirringrazzjakom talli ġejtu hawnhekk.

Xi ħaġa interessanti hija li hawn overlap kbir ta' ideat partikolari ta' l-NGOs kollha.

Jiġifieri settur jilħaq settur ieħor u naħseb li lkoll kemm aħna għandna noħorġu b'ideat li jkunu komuni għalina lkoll.

Nixtieq nipproponi lil dan il-kumitat, li l-problemi jmissna nressquhom speċifikament reġjonali għal postijiet differenti u diversi f'Malta u Għawdex.

Jien ġej mill-Kottonera, u l-problemi li semmejtu kollha narahom u f'persentaġġi għoljin.

Kollha jiġu għandi bħala tabib, kulħadd għad-DHCs, għas-Subatex, min irid imur hemm, min irid imur 'l hawn, jiġifieri narahom regolarment.

Naħseb li kieku nittekiljaw ċertu problemi reġjonali, se jkun hemm iżjed suċċess u iktar għan speċifiku ta' ċertu problemi.

Per eżempju jekk nieħdu l-housing, ta' familji li qed jgħixu f'faqar … Xi ħadd semma' ir-realtà tal-faqar.

Jiena mmissu b'idejja.

Nidħol ġo familji u m'hemmx għalfejn ngħid x'nara b'għajnejja.

Jiġifieri għandna mmorru speċifikament fir-reġjuni.

Għax jekk se mmorru, per eżempju, f'area - ma nsemmix postijiet - se naraw persentaġġ u konċentrazzjoni ta' ċertu problemi.

Jekk tmur f'post ieħor, se tara konċentrazzjoni ta' problemi oħra.

Naħseb li jekk aħna ċerti problemi nqisuhom b'mod reġjonali, se nkunu aktar ta' suċċess li nistgħu naslu għall-konklużjoni.

Grazzi ħafna.

THE CHAIRMAN: Grazzi.

Nikkonkludi.

L-ewwel ħaġa nirringrazzja lilkom li aċċettajtu l-istedina tagħna.

Grazzi partikolari tmur għal sħabi membri ta' dan il-Kumitat.

Mhux se niddubblika dak li diġà qalu l-membri, imma l-Onor Justyne Caruana qalet punt li hawnhekk qegħdin biex inkunu kumitat wieħed u rridu naħdmu magħkom għax l-isfidi li intom tressqu quddiemna, fl-aħħar mill-aħħar huma l-isfidi tas-soċjetà Maltija, huma l-isfidi tal-familja, l-isfidi taż-żgħażagħ u tat-tfal tagħna.

U allura dawk l-isfidi li hemm hemm barra huma l-isfidi tagħna hawn ġew.

Se jkun hemm min jaqbad jaqta' qalbu għax l-issue li se jiġu jitkellmu dwarha magħna jkun xeba' jitkellem fuqha ma' dak u ma' l-ieħor.

Però s-saħħa tagħna hija fil-kuraġġ.

Is-saħħa tagħna hija kemm ma naqtgħux qalbna nitkellmu fuq l-issue li jkollna għal qalbna sakemm mhux xi ħadd jismagħna għax tgħaddi liġi … Għax imbilli tgħaddi liġi … Jiena għaddejt liġijiet u l-affarijiet setgħu baqgħu kif kienu għax l-użanzi ma tbiddilhomx imbilli tgħaddi liġi.

Għalhekk ħbieb tiegħi, l-għan u l-objettiv ta' dan il-kumitat m'huwiex biss dak li aħna nippruvaw ngħaddu l-liġijiet imma li ngħaddu wkoll messaġġ lis-soċjetà Maltija.

L-objettiv ta' dan il-kumitat huwa dual action.

Daqskemm irridu nirrisponsabilizzaw Ministeri, rridu nirrisponsabilizzaw lis-soċjetà Maltija.

Minn hawnhekk aħna qegħdin nitkellmu mas-soċjetà Maltija.

U lil dawk il-ġurnalisti li jkunu se jismgħuna jew qegħdin jisimgħuna bħalissa jew jisimgħuna permezz tal-web page biex jirrapportawna, se ngħidilhom "grazzi" minn issa talli se jkunu qegħdin jagħtu leħen lill-isfidi tas-soċjetà Maltija.

Punt ieħor.

It-tajjeb ta' dan ir-rapport ta' ħidma, huwa li jindika x'inhu t-tluq fit-triq tagħna.

Ma jfissirx li aħna se nagħmlu dak biss li hemm miktub.

Niskuża ruħi, hija r-responsabbiltà tiegħi li m'hemmx id-droga mniżżla bħala tali issue u li m'hemmx l-issue tal-priġunieri jew l-ex priġunieri mniżżla u li tingħaraf.

Imma ppruvajna nkunu ġeneriċi.

Iva veru jiddispjaċini, f'isem dawk kollha li qed ibatu mid-droga, u li jiena forsi wieħed minn dawk li tant drajna b'din il-problema li qisha m'għadhiex issue trendy u naqbel miegħek.

Iżda m'għandniex inkunu ġudikati fuq dak li jidher miktub biss.

Ovvjament, it-tajjeb meta jkollok bil-miktub, il-business plan - jien ġej min-naħa tal-kummerċ u nemmen fil-business plan li tippjana qabel ma tagħmel xi ħaġa u nitlobkom tagħmlu hekk intom - kapaċi ssegwiha iktar u kapaċi tilħaq l-għanijiet tiegħek iktar.

Kif ukoll kapaċi ġġib miegħek lil xi ħaddieħor li kapaċi jsegwik.

Allura għax aħna għandna dan il-pjan ta' ħidma, kapaċi intom issegwuna, kapaċi intom tikkritikawna u allura kapaċi tagħmluna l-ħidma tagħna aħjar.

U allura nitlobkom, jekk taħsbu li m'hemmx xi suġġetti nklużi, kunu intom katalisti ta' dawk is-suġġetti.

U kif għedna fil-bidu, jien se nitlobkom biex tużaw lil sħabi membri ta' dan il-kumitat.

Tafu min huma.

Nies kollha tajbin fil-fehma tiegħi.

Kollha responsabbli u sensibbli għall-problemi li ressaqtu.

Kellmuhom privatament biex inressqu 'l quddiem il-kawża tagħkom.

Hawnhekk niltaqgħu, imbagħad ovvjament niddiskutu dik l-issue partikolari.

Kollox jiswa' l-flus u seħibna ta' l-istatistika ġibdilna l-attenzjoni li għal kull ajma trid il-mediċina.

U l-mediċina tiswa' l-flus.

Jiġifieri x'kapaċi jagħmel dan il-pajjiż huwa daqskemm kapaċi noħolqu ġid, fl-aħħar mill-aħħar.

U kif imbagħad il-gvern tal-ġurnata se jqassam dak il-ġid biex jirrispondi għal dawk il-ħteġijiet.

Fuq liġijiet li saru jew li ma sarux.

Jiena niftakar li kważi tliet kwarti tal-liġijiet li għaddew mill-parlament fil-leġislatura li għaddiet kienu kollha mgħoddijin mill-Onor.

Dolores Cristina, Ministru responsabbli mill-Politika Soċjali u l-Familja.

Jiġifieri in the pipeline seta' kien hemm ħafna iktar, imma bil-prijoritajiet anke aħna qegħdin nagħmlu inġustizzja ma' ħafna suġġetti oħrajn għax jekk se naqbdu l-familja se nwarrbu tliet suġġetti oħra.

Aħna niltaqgħu nhar ta' Tnejn, it-Tlieta u l-Erbgħa fl-għaxija.

Jiena, jekk ikun hemm bżonn niġi hawn matul il-ġimgħa kollha wara nofsinhar biex niltaqa' ma' dak jew ma' l-ieħor, biex nipprepara għal dawn il-laqgħat.

Però f'kollox hemm l-għażliet: ta' flus, ta' ħin.

Aħna lesti li nagħtu widen u nippruvaw nirrisponsabilizzaw.

Ħalli nagħti eżempji u nitlob lil sħabi tal-kumitat jieħdu nota ta' dan.

Fil-11 ta' Novembru, filgħodu, għandna stedina biex inżuru d-Detox Centre u l-Appoġġ.

Jekk ikun hemm il-qbil, aħna se nippruvaw … Għax anke aħna m'aħniex se noqogħdu bil-qiegħda hawn imma qed nagħmlu l-outreach programmes tagħna.

Imbagħad il-membri jagħtuni lura l-feedback tagħhom jekk inkunux nistgħu nagħmluha jew le, peress li jkun żmien il-budget.

bħala kumitat għandna stedina kemm mill-Ministeru għall-Edukazzjoni, Kultura, Żgħażagħ u Sport kif ukoll mill-Ministeru tal-Ġustizzja u Intern biex inżuru dawn iż-żewġ ministeri.

Imbagħad hawn huwa x-xogħol tagħna: li dak li nisimgħu mingħandkom, nittrasmettuh ukoll b'mod uffiċjali jew inqas uffiċjali.

U sħabi l-membri jistgħu wkoll jagħmlu aġġornament fil-parlament.

Jiġifieri qegħdin nirresponsabilizzaw lil xulxin il-ħin kollu.

Fl-20 jew il-21 ta' Ottubru - għad trid tiġi definita d-data skont jekk tagħtuniex il-go-ahead jew le - jista' jkollna l-laqgħa fuq ir-rapport tas-Social Protection and Social Inclusion.

Dan ir-rapport jinsab fuq il-website tal-Ministeru għall-Politika Soċjali.

Min irid, jista' jinkludi lilu nnifsu fid-diskussjoni fuq dan ir-rapport.

Jekk jidħol f'dan ir-rapport u jara li hemm xi kapitlu, xi chapter, li jittratta r-responsabbiltà tiegħu u jixtieq jiġi hawnhekk u jagħtina l-feedback tiegħu fuq dak li huwa miktub fir-rapport jekk hux hekk jew le, jekk aħna rridux inżidu xi ħaġa, nistaqsu xi ħaġa f'ismu jew le, ikun jista' jagħmel hekk ukoll.

Qed nagħtikom din l-esperjenza u qed ngħaddi l-kalendarju tagħna fil-pubbliku wkoll biex intom ikollkom ħjiel ta' kif aħna rridu nibnu dan il-mument.

Ovvjament irridu naslu bl-għajnuna t'Alla u bl-għajnuna ta' xulxin, però m'għandniex bacchetta magica li tagħmel il-mirakli.

Però bir-rieda tajba tagħkom, ta' sħabi, nemmen li kapaċi nagħmlu differenza.

Ir-ringrazzjament imur ukoll għall-istaff tal-Parlament li jagħmlu ħilithom biex jaraw li dan il-kumitat jiffunzjona għall-ġid tas-soċjetà Maltija, u li fl-aħħar mill-aħħar li nixtiequ t-tajjeb lilha.

Nawgura li nara ħafna minnkom waqt il-laqgħat li jmiss biex tagħtuna l-feedback tagħkom.

Jekk tixtiequ tistidnuna biex niġu u jkollna outreach u hawnhekk jiena nieħu l-opportunità biex insemmi l-proposta ta' l-Onor.

Stephen Spiteri, biex mmorru reġjonalment.

Kull stedina li tgħadduli jien nipproniha lil sħabi, u fiduċjuż li jilqgħu l-proposta tagħkom u niġu nżurukom.

Nirringrazzjakom.

Fid-9:00 p.m. il-Kumitat aġġorna għal data li kellha tiġi komunikata iktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 2

L-Erbgħa, 8 ta' Ottubru, 2008

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.04 p.m.

L-Onor Edwin Vassallo, President tal-Kumitat, ippresieda.

Is-Sur James Carabott, Research Analyst mal-Kumitat Permanenti dwar l-Affarijiet Soċjali fil-Kamra tad-Deputati attenda għal din il-laqgħa.

Il-President tal-Kumitat qal it-talba u offriha għal-fejqan ta' l-Onor Karl Chircop, membru ta' l-istess Kumitat.

L-Onor Edwin Vassallo, l-President tal-Kumitat qiegħed fuq il-Mejda tal-Kumitat:

Dokument 4 Korrispondenza mill-Ministru għall-Politika Soċjali datata 2 ta' Ottubru 2008 biex il-membri tal-Kumitat għall-Affarijiet Soċjali jagħtu l-veduti tagħhom fuq in-National Strategic Report on Social Protection & Social Inclusion 2008-2010;

Dokument 6 Korrispondenza mill-Whip tal-Oppożizzjoni biex ikun mgħarraf li l-Onor Anthony Zammit se jissostitwixxi lill-Onor Karl Chircop għal-Laqgħa tat-8 ta' Ottubru 2008.

Il-President talab il-permess tal-Kumitat sabiex cameramen u fotografi jkun jistgħu jieħdu filmat u ritratti ta' l-ewwel parti tal-laqgħa.

Il-permess ingħata.

Preżentazzjoni tal-Pjan ta' Ħidma tal-Kumitat Permanenti dwar l-Affarijiet Soċjali lil NGOs, esperti fil-Qasam tal-Familja u rappreżentanti mill-Ministeri

L-Onor Edwin Vassallo, President tal-Kumitat, ta preżentazzjoni dwar il-Pjan ta' Ħidma tal-Kumitat għall-Ħdax-il Leġislatura.

Huwa stieden lil dawk preżenti biex jagħtu xi kummenti fuqdan ir-rapport.

Dun Joe Mizzi (Moviment ta' Kana), is-Sur Freddie Bezzina (KNPD), Ms Doris Gauci (Richmond Foundation), Dr Marceline Naudi (Kummissjoni dwar il-Vjolenza Domestika), Dun Manwel Cordina (Fondazzjoni OASI), Fr Edgar Busuttil (Ċentru Fidi u Ġustizzja), Dr Tatiana Cassar (Avukat tat-Tfal), Fr Victor Zammit McKeon (Direttur ta' l-Uffiċċju Ċentrali tad-Djar tat-Tfal), Fr Joe Inguanez (Discern), Ms Carmen Zammit (Kummissarju għat-Tfal) u s-Sur Nathan Farrugia (Razzett tal-Ħbiberija) taw is-suġġerimenti tagħhom fuq il-pjan ta' ħidma.

Is-Sur Matthew Agius (Mid-Dlam għad-Dawl) għamel l-intervent tiegħu fuq l-integrazzjoni ta' l-ex-priġunieri u ppreżenta lill-Kumitat:

Is-Sur Michael Pace Ross mill-Economics Statistics Division tan-National Statistics Office, ppreżenta lill-Kumitat:

Dokument 9 Demographic Review 2007, maħruġa min-National Statistics Office.

Tkellmu wkoll is-Sur Paul Vincenti (Gift of Life) u Ms Maria Attard (Dar Ġużeppa Debono).

Wara kien hemm diskussjoni.

Fid-9:00 p.m. il-Kumitat aġġorna għal data li kellha tiġi komunikata iktar tard.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITAT PERMANENTI DWAR L-AFFARIJIET SOĊJALI

LAQGĦA NRU 3

L-Erbgħa, 15 ta' Ottubru, 2008

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.21 p.m.

L-Onor Edwin Vassallo, President tal-Kumitat, ippresieda.

SKUŻAT: L-Onor Michael Gonzi kien imsiefer fuq xogħol parlamentari.

Is-Sur James Carabott, Research Analyst mal-Kumitat Permanenti dwar l-Affarijiet Soċjali fil-Kamra tad-Deputati attenda għal din il-laqgħa.

Il-President tal-Kumitat qal it-talba.

Il-Minuti tal-Laqgħat Nri.

1 u 2 li saru fis-16 ta' Lulju, 2008 u fit-8 ta' Ottubru, 2008, rispettivament ġew konfermati.

Il-President talab il-permess tal-Kumitat sabiex cameraman tan-NET TV ikun jista' jieħu filmati tal-laqgħa.

Il-permess ingħata.

Il-President tal-Kumitat, f'ismu u f'isem il-Membri tal-Kumitat, tkellem dwar il-mewt ta' l-Onor Karl Chircop, Membru tal-Kumitat Permanenti dwar l-Affarijiet Soċjali, li ġrat fit-12 ta' Ottubru 2008.

L-Onor Michael Farrugia tkellem ukoll fuq l-istess ġrajja.

Il-President tal-Kumitat talab lill-iSkrivan tal-Kumitat biex iwassal il-kondoljanzi lill-familja Chircop.

L-Onor Edwin Vassallo, President tal-Kumitat, qassam lill-Membri tal-Kumitat:

Dokument 10 Korrispondenza mill-Ministru għall-Politika Soċjali datata 7 ta' Ottubru 2008 sabiex jikkonsulta mal-Kumitat għall-Affarijiet Soċjali dwar il-ħatra ta' Membri fuq il-Kunsill għas-Settur tal-Volontarjat skont Artiklu 35 (3) (iv) tal-Att Nru XXII ta' l-2007 dwar l-Organizzazzjonijiet Volontarji.

Il-Kumitat qabel li dawn in-nomini jiġu diskussi in camera waqt parti mil-laqgħa li kien imiss, jiġifieri, dik tat-Tnejn 20 ta' Ottubru 2008.

X'QED IKUN L-EFFETT TAL-MEDIA FUQ IL-FAMILJA?

DISKUSSJONI MA' FR JOE BORG U REV DR CARMEL TABONE, SENIOR LECTURERS FL-UNIVERSITÀ TA' MALTA, U S-SUR ALBERT Debono, CHIEF EXECUTIVE OFFICER TAL-PUBLIC BROADCASTING AUTHORITY

Fr Joe Borg u Rev. Dr Carmel Tabone, Senior Lecturers fl-Università ta' Malta, u s-Sur Albert Debono, Chief Executive Officer tal-Public Broadcasting Services Ltd, kienu l-mistiedna li tkellmu dwar dan is-suġġett.

Fr Joe Borg ippreżenta lill-Kumitat sett ta' kotba ppubblikati mill-Media Centre Publications:

Wara kien hemm diskussjoni.

Fit-8:54 p.m. il-Kumitat aġġorna għal nhar it-Tnejn 20 ta' Ottubru, 2008.

SKRIVANA TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 3

L-Erbgħa 15 ta' Ottubru, 2008

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar l-Erbgħa, 15 ta' Ottubru, 2008 fis-7:15 p.m. fil-Kamra tal-Kumitati fil-Palazz il-Belt b'din l-aġenda:-

X'qed ikun l-effett tal-media fuq il-familja?

Diskussjoni ma' Fr Joe Borg, Dr Mary Anne Lauri, Rev Dr Carmel Tabone u Dr Angela Abela, Senior Lecturers fl-Università ta' Malta.

Affarijiet oħra.